**Ochii tăi verzi**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ochii tăi verzi

...

N-am mai știut de tine-atâta vreme,

Și m-am umplut de tine cu atâta dor,

Încât strigam la cer să mi te cheme,

Să te mai văd odată, de-ar fi fost să mor!

...

Și te-am găsit, cum te-oi găsi oriunde,

Oriunde-ai încerca să te ascunzi,

Și printre flori dacă te-ai ascunde,

Ți-aș vedea clipind ochii verzi și blânzi!

...

Nu te-ai putea ascunde sub zăpezi,

Și nici în iarnă, prin gerurile ei,

Că-n primăvară, în loc de ghiocei,

Ar ieși la soare frumoșii tăi ochi verzi!

...

Acum e iarnă, iarna vieții noastre,

După atâta vreme, suntem împreună,

Și ne ninge blând, în nopțile albastre,

Ne ninge blând cu cioburi mici de lună!